Ɛzukoalɛdeɛ 11
Duzu Ati A Yɛkɔ Nyianu Mgbole A?
Duzu ati a menli ɛhye mɔ anye ɛlie zɛhae ɛ? Bɛlɛkɔ yɛ nyianu ne mɔ ko la ati ɔ. Kɛmɔ bɛhanle bɛhilele Nyamenle azonvolɛ wɔ tete ne kɛ bɛyia nu fane nsa ɛvolɛ biala la, yɛ nye la kɛ yɛbayɛ nyianu mgbole. (Mɛla ne 16:16) Ɛvolɛ biala, yɛyɛ nyianu nsa: kenle ko maangyebakyi nyianu nwiɔ yɛɛ kenle nsa maanzinli nyianu. Kɛzi yɛnyia nvasoɛ yɛfi nyianu ɛhye mɔ azo ɛ?
Bɛmaa yɛ Keleseɛne mediemayɛlɛ ne anu mia. Kɛmɔ Yizilayɛma vale anyelielɛ yele Gyihova ayɛlɛ ‘wɔ ayia ngakyile bo’ la, yɛdayɛ noko yɛfa anyelielɛ yɛbɔ nu yɛsonle ye wɔ mekɛ titile bie mɔ anu. (Edwɛndolɛ 26:12; 111:1) Nyianu ɛhye mɔ maa yɛ nee Alasevolɛ mɔɔ bɛvi asafo ngakyile anzɛɛ maanle gyɛne zo bɔbɔ la yia nu di adwelie. Mekɛ mɔɔ yɛkɛkpɔne ewiazo gyimalilɛ ne la, yɛbɔ nu yɛdi aleɛ wɔ nyianu ne abo, na ɔmaa agɔnwolɛvalɛ kɔ zo wɔ sunsum nu mekɛ ɛhye mɔ anu. (Gyima ne 2:42) Wɔ ɛkɛ ne, yɛnwu kɛzi ɛlɔlɛ maa yɛkulo yɛ “gɔnwo mɔ diedima” mɔɔ wɔ ewiade la.
Bɛmaa yɛnyia sunsum nu anyuhɔlɛ. Yizilayɛma noko “[dele] edwɛkɛ ne mɔɔ bɛgengale bɛhilele bɛ la abo” na bɛnyianle nvasoɛ bɛvile Ngɛlɛlera ne mɔɔ bɛhilehilele nu bɛhilele bɛ la azo. (Nihɛmaya 8:8, 12) Yɛdayɛ noko yɛ nye sɔ Baebolo ngilehilelɛ mɔɔ yɛnyia ye wɔ yɛ nyianu ne mɔ abo la. Nyianu ngyehyɛleɛ biala gyi Ngɛlɛlera edwɛkɛtile zo. Yɛsukoa kɛzi yɛbayɛ Nyamenle ɛhulolɛdeɛ wɔ yɛ ɛbɛlabɔlɛ nu la yɛfi ɛdendɛlɛ ngɛnlɛma, ɛdendɛlɛ mɔɔ bɛhyehyɛ nu nee yɛkile ngakyile nu. Saa yɛte Keleseɛnema mɔɔ ɛlɛgyinla ngyegyelɛ nloa wɔ mekɛ ɛhye mɔɔ anu yɛ se la anwubielɛ a, ɔmaa yɛ anwosesebɛ. Baebolo mekɛ zo drama maa yɛte Baebolo ne anu edwɛkɛ bo kpalɛ wɔ yɛ maanzinli nyianu ne mɔ abo. Wɔ nyianu mgbole biala abo, bɛsɔne bɛdabɛ mɔɔ bɛyila bɛ nwo zo bɛmaa Nyamenle la bɛfa bɛyɛ nwolɛ sɛkɛlɛneɛ.
Duzu ati a nyianu mekɛ maa yɛ nye die ɛ?
Kɛzi ɛkɔ nyianu a ɔbaboa wɔ ɛ?
twi_Latn twi_Latn ewe_Latn twi_Latn twi_Latn twi_Latn twi_Latn